CELEX: 52014PC0102
Language: lt
Date: 2014-02-26
Title: Pasiūlymas TARYBOS SPRENDIMAS dėl Europos Bendrijų bei jų valstybių narių ir Rusijos Federacijos partnerystės ir bendradarbiavimo susitarimo protokolo, kuriuo atsižvelgiama į Kroatijos Respublikos įstojimą į Europos Sąjungą, pasirašymo Europos Sąjungos ir jos valstybių narių vardu ir laikino taikymo

|
			
		
		
		52014PC0102
		
			Pasiūlymas TARYBOS SPRENDIMAS dėl Europos Bendrijų bei jų valstybių narių ir Rusijos Federacijos partnerystės ir bendradarbiavimo susitarimo protokolo, kuriuo atsižvelgiama į Kroatijos Respublikos įstojimą į Europos Sąjungą, pasirašymo Europos Sąjungos ir jos valstybių narių vardu ir laikino taikymo /* COM/2014/0102 final - 2014/0053 (NLE) */
			
				
		
		
			
			   	AIŠKINAMASIS MEMORANDUMAS
Pridedamas pasiūlymas yra teisinis dokumentas,
kuriuo remiantis galima pasirašyti Europos Bendrijų bei jų valstybių narių ir
Rusijos Federacijos partnerystės ir bendradarbiavimo susitarimo protokolą, kuriuo
atsižvelgiama į Kroatijos Respublikos įstojimą į Europos Sąjungą: 
i)       Tarybos sprendimo dėl protokolo
pasirašymo ir laikino taikymo Europos Sąjungos ir jos valstybių narių vardu
pasiūlymas.
Šis pasiūlymas pateikiamas kartu su:
ii)      siūlomu Tarybos sprendimu dėl protokolo
sudarymo Europos Sąjungos ir jos valstybių narių vardu;
iii)     Rekomendacija dėl Tarybos sprendimo,
kuriuo pritariama tam, kad Europos Komisija sudarytų protokolą Europos atominės
energijos bendrijos vardu.
Pagal Aktą dėl Kroatijos
Respublikos stojimo Kroatijos Respublika prie Europos Sąjungos ir jos valstybių
narių pasirašytų ar sudarytų susitarimų prisijungia prie jų pridedamais protokolais.
Europos Bendrijų bei jų valstybių narių ir
Rusijos Federacijos partnerystės ir bendradarbiavimo susitarimas buvo pasirašytas
1994 m. birželio 24 d. Jis įsigaliojo 1997 m. gruodžio 1 d.
2012 m. rugsėjo 14 d.
Tarybos sprendimu[1]
Komisijai suteikti įgaliojimai pradėti derybas su atitinkamomis trečiosiomis
šalimis, kad būtų sudaryti atitinkami protokolai. Derybos su Rusijos Federacija
buvo sėkmingai užbaigtos. Rusijos Federacija pritarė protokolo tekstui rugsėjo 4
d. verbalinėje notoje, EIVT – rugsėjo 24 d. verbalinėje notoje. Šiuo
pasikeitimu verbalinėmis notomis, kurio reikalavo Rusijos Federacija, pakeistas
protokolo parafavimas.
Pagal siūlomą protokolą
Kroatijos Respublika tampa Susitarimo Susitariančiąja Šalimi, o ES įpareigojama
pateikti autentišką Susitarimo versiją nauja oficialia ES kalba.
Į protokolą įtraukta išlyga, kad Susitarimas bus
iš dalies pakeistas 2013 m. liepos 1 d. įsigaliojus Sutarčiai dėl
Kroatijos Respublikos stojimo į Europos Sąjungą.
Su Rusijos Federacija pasirašytu partnerystės
ir bendradarbiavimo susitarimu visų pirma siekiama skatinti prekybą ir
investicijas, įskaitant prekybą transporto paslaugomis, ir nustatoma
bendradarbiavimo įvairiuose sektoriuose, kuris apsiriboja bendro pobūdžio
bendradarbiavimu ekonominiais, finansiniais ir techniniais klausimais, sistema.
Todėl pagal taikytinus procedūrinius teisinius pagrindus Europos Sąjunga,
remdamasi Kroatijos Respublikos stojimo akto 6 straipsnio 2 dalimi, taip pat
SESV 91 straipsniu, 100 straipsnio 2 dalimi ir 207 bei 212 straipsniais, turėtų
pasirašyti ir sudaryti protokolą.
Komisija mano, kad derybų rezultatai yra
patenkinami, ir prašo Tarybos:
–              
leisti Europos Sąjungos ir jos valstybių narių
vardu pasirašyti ir laikinai taikyti prisijungimo prie Europos Bendrijų bei jų
valstybių narių ir Rusijos Federacijos partnerystės ir bendradarbiavimo
susitarimo protokolą, kuriuo atsižvelgiama į Kroatijos Respublikos įstojimą į
Europos Sąjungą.
Dėl pritarimo šiam protokolui bus kreipiamasi
į Europos Parlamentą.
2014/0053 (NLE)
Pasiūlymas
TARYBOS SPRENDIMAS
dėl Europos Bendrijų bei jų valstybių narių
ir Rusijos Federacijos partnerystės ir bendradarbiavimo susitarimo protokolo,
kuriuo atsižvelgiama į Kroatijos Respublikos įstojimą į Europos Sąjungą,
pasirašymo Europos Sąjungos ir jos valstybių narių vardu ir laikino taikymo
EUROPOS SĄJUNGOS TARYBA,
atsižvelgdama į Sutartį dėl Europos Sąjungos
veikimo, ypač į jos 91 straipsnį, 100 straipsnio 2 dalį ir 207 bei 212
straipsnius kartu su 218 straipsnio 5 dalimi,
atsižvelgdama į Kroatijos Respublikos stojimo
aktą, ypač į jo 6 straipsnio 2 dalies antrą pastraipą,
atsižvelgdama į Europos Komisijos pasiūlymą,
kadangi:
1)         pagal Kroatijos Respublikos
stojimo akto 6 straipsnio 2 dalį dėl Kroatijos Respublikos prisijungimo prie
Europos Bendrijų bei jų valstybių narių ir Rusijos Federacijos partnerystės ir bendradarbiavimo
susitarimo[2]
(toliau – Susitarimas) turi būti susitarta sudarant Susitarimo protokolą. Pagal
Stojimo akto 6 straipsnio 2 dalį tokiam prisijungimui prie Susitarimo turi būti
taikoma supaprastinta procedūra, pagal kurią Taryba, vieningai veikdama
valstybių narių vardu, ir atitinkamos trečiosios šalys, turi sudaryti protokolą;
2)         2012 m. rugsėjo 14 d.
Taryba įgaliojo Komisiją pradėti derybas su atitinkamomis trečiosiomis šalimis[3]. Derybos su Rusijos
Federacija buvo sėkmingai užbaigtos. Tai patvirtinta 2013 m. rugsėjo 24 d.
pasikeitus notomis;
3)         protokolas turėtų būti
Europos Sąjungos vardu pasirašytas ir laikinai taikomas su sąlyga, kad jis bus
sudarytas vėliau;
4)         protokolo sudarymui taikoma
atskira procedūra tais klausimais, kurie patenka į Europos atominės energijos
bendrijos sutarties taikymo sritį;
5)         atsižvelgiant į Kroatijos
įstojimą į Sąjungą 2013 m. liepos 1 d., protokolas turėtų būti laikinai
taikomas nuo tos dienos,
PRIĖMĖ ŠĮ SPRENDIMĄ: 
1 straipsnis
Suteikiami įgaliojimai Sąjungos ir jos
valstybių narių vardu pasirašyti Europos Bendrijų bei jų valstybių narių ir
Rusijos Federacijos partnerystės ir bendradarbiavimo susitarimo protokolą, kuriuo
atsižvelgiama į Kroatijos Respublikos įstojimą į Europos Sąjungą, su sąlyga, kad
minėtas protokolas bus sudarytas.
Protokolo tekstas pridedamas prie šio
sprendimo.
2 straipsnis
Tarybos generalinis sekretoriatas parengia įgaliojamąjį
raštą, kuriuo protokolo derybininkų nurodytam (-iems) asmeniui (-ims) ir
Tarybai pirmininkaujančiai valstybei narei suteikiami įgaliojimai pasirašyti protokolą
su sąlyga, kad jis bus sudarytas.
3 straipsnis
Protokolas pagal jo 4 straipsnį taikomas
laikinai nuo 2013 m. liepos 1 d., kol bus baigtos jo sudarymo procedūros.
4 straipsnis
Šis sprendimas įsigalioja jo priėmimo dieną.
Priimta Briuselyje
                                                                       Tarybos
vardu
                                                                       Pirmininkas
[1]               Tarybos sprendimas, kuriuo suteikiami įgaliojimai
pradėti derybas dėl Europos Sąjungos arba Europos Sąjungos bei jos valstybių
narių ir vienos ar kelių trečiųjų šalių arba tarptautinių organizacijų
pasirašytų arba sudarytų susitarimų pritaikymo atsižvelgiant į Kroatijos Respublikos
stojimą į Europos Sąjungą (Tarybos dok. Nr. 13351/12 LIMITED). 
[2]               OL L 327, 1997 11 28, p. 3.
[3]               Tarybos sprendimas, kuriuo suteikiami įgaliojimai
pradėti derybas dėl Europos Sąjungos arba Europos Sąjungos bei jos valstybių
narių ir vienos ar kelių trečiųjų šalių arba tarptautinių organizacijų
pasirašytų arba sudarytų susitarimų pritaikymo atsižvelgiant į Kroatijos
Respublikos stojimą į Europos Sąjungą (Tarybos dok. Nr. 13351/12 LIMITED).
Europos Bendrijų bei jų
valstybių narių ir Rusijos Federacijos 
PARTNERYSTĖS IR BENDRADARBIAVIMO SUSITARIMO PROTOKOLAS, 
kuriuo atsižvelgiama
į Kroatijos Respublikos įstojimą į Europos
Sąjungą
BELGIJOS KARALYSTĖ,
BULGARIJOS RESPUBLIKA,
ČEKIJOS RESPUBLIKA,
DANIJOS KARALYSTĖ,
VOKIETIJOS FEDERACINĖ RESPUBLIKA,
ESTIJOS RESPUBLIKA,
AIRIJA,
GRAIKIJOS RESPUBLIKA,
ISPANIJOS KARALYSTĖ,
PRANCŪZIJOS RESPUBLIKA,
KROATIJOS RESPUBLIKA,
ITALIJOS RESPUBLIKA,
KIPRO RESPUBLIKA,
LATVIJOS RESPUBLIKA,
LIETUVOS RESPUBLIKA,
LIUKSEMBURGO DIDŽIOJI HERCOGYSTĖ,
VENGRIJA,
MALTOS RESPUBLIKA,
NYDERLANDŲ KARALYSTĖ,
AUSTRIJOS RESPUBLIKA,
LENKIJOS RESPUBLIKA,
PORTUGALIJOS RESPUBLIKA,
RUMUNIJA,
SLOVĖNIJOS RESPUBLIKA,
SLOVAKIJOS RESPUBLIKA,
SUOMIJOS RESPUBLIKA,
ŠVEDIJOS KARALYSTĖ,
JUNGTINĖ DIDŽIOSIOS BRITANIJOS IR
ŠIAURĖS AIRIJOS KARALYSTĖ,
Europos Sąjungos sutarties, Sutarties
dėl Europos Sąjungos veikimo ir Europos atominės energijos
bendrijos steigimo sutarties Susitariančiosios Šalys (toliau –
valstybės narės),
EUROPOS SĄJUNGA (toliau – Sąjunga) bei
EUROPOS ATOMINĖS ENERGIJOS BENDRIJA
ir
RUSIJOS FEDERACIJA
(toliau kartu – Šalys),
KADANGI 1994 m. birželio 24 d. Korfu
pasirašytas Europos Bendrijų bei jų valstybių narių ir
Rusijos Federacijos partnerystės ir bendradarbiavimo susitarimas (toliau –
Susitarimas);
KADANGI 2011 m. gruodžio 9 d. Briuselyje pasirašyta
Sutartis dėl Kroatijos Respublikos stojimo į Europos
Sąjungą;
KADANGI pagal Akto dėl Kroatijos
Respublikos stojimo sąlygų ir Europos Sąjungos sutarties,
Sutarties dėl Europos Sąjungos veikimo bei Europos atominės energijos
bendrijos steigimo sutarties pritaikomųjų pataisų
6 straipsnio 2 dalį, dėl Kroatijos Respublikos prisijungimo prie
Susitarimo susitariama sudarant prie jo pridedamą protokolą;
ATSIŽVELGDAMOS į Kroatijos Respublikos
įstojimą į Europos Sąjungą 2013 m. liepos 1 d.;
SUSITARĖ:
1
STRAIPSNIS
Kroatijos Respublika prisijungia prie
Susitarimo kaip Šalis. Ji, kaip ir kitos valstybės narės, patvirtina
Susitarimą ir tą pačią dieną pasirašytas prie
Baigiamojo akto pridedamas bendras deklaracijas, deklaracijas ir raštus,
kuriais pasikeista, taip pat 1997 m. gegužės 21 d. susitarimo
protokolą, kuris įsigaliojo 2000 m. gruodžio 1 d., 2004 m. balandžio
27 d. susitarimo protokolą, kuris įsigaliojo 2005 m. kovo 1 d., ir
2007 m. balandžio 23 d. susitarimo protokolą, kuris įsigaliojo 2008
m. gegužės 1 d., ir į juos atsižvelgia.
2
STRAIPSNIS
Po to, kai bus pasirašytas šis protokolas,
Sąjunga valstybėms narėms ir Rusijos Federacijai pateikia
Susitarimo, Baigiamojo akto ir visų prie jo pridedamų dokumentų
bei 1997 m. gegužės 21 d., 2004 m. balandžio 27 d. ir 2007 m. balandžio 23
d. susitarimų protokolų versiją kroatų kalba. Nuo šio
protokolo laikino taikymo pradžios dienos šio straipsnio versija pirmajame
sakinyje nurodyta kalba tampa autentiška tokiomis pačiomis sąlygomis,
kaip ir Susitarimo versijos anglų, bulgarų, čekų,
danų, estų, graikų, ispanų, italų, latvių,
lenkų, lietuvių, maltiečių, olandų, portugalų,
prancūzų, rumunų, rusų, slovakų, slovėnų, suomių,
švedų, vengrų ir vokiečių kalbomis.
3
STRAIPSNIS
Šis protokolas yra neatskiriama Susitarimo
dalis.
4 STRAIPSNIS
1.           Šalys šį protokolą
patvirtina pagal savo procedūras. Šalys viena kitai praneša apie
atitinkamų būtinų procedūrų užbaigimą.
Patvirtinimo dokumentai deponuojami Europos Sąjungos Tarybos generaliniame
sekretoriate.
2.           Šis protokolas įsigalioja
pirmą kito mėnesio dieną po paskutinio patvirtinimo dokumento
deponavimo.
3.           Šis protokolas pradedamas laikinai
taikyti po 15 dienų nuo jo pasirašymo dienos.
4.           Šis protokolas Šalių tarpusavio
santykiams pagal Susitarimą taikomas nuo Kroatijos Respublikos įstojimo
į Europos Sąjungą dienos.
5
STRAIPSNIS
Šis protokolas sudaromas dviem egzemplioriais
anglų, bulgarų, čekų, danų, estų, graikų,
ispanų, italų, latvių, lenkų, lietuvių,
maltiečių, olandų, portugalų, prancūzų, rumunų,
rusų, slovakų, slovėnų, suomių, švedų,
vengrų ir vokiečių kalbomis ir tekstas kiekviena šių
kalbų yra autentiškas.
TAI PATVIRTINDAMI šį protokolą
pasirašė toliau nurodyti įgaliotieji atstovai.
Priimta …(vieta), … (data)
EUROPOS SĄJUNGOS, EUROPOS ATOMINĖS
ENERGIJOS BENDRIJOS IR JŲ VALSTYBIŲ NARIŲ VARDU
RUSIJOS FEDERACIJOS VARDU